Nervøsitet: Det er fortsat uklart, hvornår Storbritannien formelt kapper forbindelsen til EU. Det har skabt uro og nervøsitet, og det mærker man også på Danmarks eneste papirfabrik, Skjern Papirfabrik, som omdanner genbrugspapir til blandt andet de papruller, som toiletpapiret bliver viklet rundt om.

- Brexit gør folk nervøse, og vi ser, at kunderne bygger lagre op. Man kan vel ikke fortænke dem i at være nervøse for forsyningslinjerne, når de bor på en ø og ikke ved, hvad der kommer til at ske, siger direktør Jørgen Thomsen, Skjern Papirfabrik.

Fabrikken leverer en stor del af sin produktion til det engelske marked, og i den senere tid har man kunnet mærke den begyndende hamstring på leveringstiden.

- Normalt er der en transittid på to dage, men nu tager det to til fem dage at få sejlet varer over. Godsmængden eksploderer, og DFDS har tilsyneladende svært ved at følge med efterspørgslen, fortæller Jørgen Thomsen.

I øjeblikket er efterspørgslen så stor, at Skjern Papirfabrik er booket 105 procent, så der er en lille pukkel af ordrer.

- Nogle kunder har været forudseende og begyndte allerede for flere måneder siden at bygge lageret op, og vi har også selv forsøgt at varsko vores kunder om, at vi forventer stigende efterspørgsel. Men vi mærker nervøsiteten tage til, så vi kan ikke helt følge i den takt, som ordrerne kommer ind lige nu, siger direktøren, som dog forventer, at det vil blive indhentet i løbet af foråret.